b'\n_START_ARTICLE_\nAasianleijona\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nAasianleijona on pienempi kuin afrikkalaiset leijonat. Tyypillisesti naaras painaa 110\xe2\x80\x93120 kilogrammaa ja uros 160\xe2\x80\x93190 kilogrammaa. Aasianleijonan harja on keskim\xc3\xa4\xc3\xa4rin pienempi kuin afrikkalaisilla lajitovereilla, joten sen korvat ovat koko ajan n\xc3\xa4kyviss\xc3\xa4. Vatsapuolella on alalajille tyypillinen ihopoimu.\n_START_SECTION_\nAasianleijonan ravinto\n_START_PARAGRAPH_\nAasianleijona saalistaa sambarhirvi\xc3\xa4, aksishirvi\xc3\xa4, antilooppeja, villisikoja ja muita suhteellisen suurikokoisia kasvinsy\xc3\xb6j\xc3\xa4nis\xc3\xa4kk\xc3\xa4it\xc3\xa4. Sill\xc3\xa4 on vahvat leuat ja erityisesti saaliin surmaamiseen ja raateluun soveltuvat kulmahampaat.\n_START_SECTION_\nLevinneisyys\n_START_PARAGRAPH_\nAasianleijonia el\xc3\xa4\xc3\xa4 luonnossa en\xc3\xa4\xc3\xa4 Girin kansallispuiston alueella Intiassa. Vuonna 2015 Giriss\xc3\xa4 laskettiin olevan yhteens\xc3\xa4 523 leijonaa. M\xc3\xa4\xc3\xa4r\xc3\xa4 oli kasvanut vuodesta 2010, jolloin leijonia laskettiin 411. Arviolta 40\xc2\xa0prosenttia leijonista el\xc3\xa4\xc3\xa4 varsinaisen Girin mets\xc3\xa4alueen ulkopuolella. Ihmisen toiminnan vuoksi sen elinalue on pienentynyt viimeisten 200 vuoden aikana huomattavasti. Aasianleijonan levinneisyys on aiemmin ulottunut Bulgariasta Intiaan ja Pakistaniin. Girin ulkopuolella leijonia eli viel\xc3\xa4 1930-luvulla Iranissa. Turkissa eli leijonia viel\xc3\xa4 1800-luvun lopulla. Viimeiset havainnot Iranista ovat vuodelta 1942, Irakista vuodelta 1918._NEWLINE_Suomessa aasianleijonia on Korkeasaaren el\xc3\xa4intarhassa Helsingiss\xc3\xa4.'